《空城雀》
明代·张时彻

空城索索，鼠穴狐栖。
白骨不葬，悲风凄凄。
嗟尔黄雀，何不去此逃？朝鸣啾啾，夕呼嗷嗷，慊慊长苦
饥，尔生一何劳。
雀闻心中苦，口噤不能语。
大泽饶风波，其上鸱鸢多。
东人挟弹，西家张罗，各自怀机智，爱惜田中禾。
覆车之粟人尚收，官仓之储宁汝由？何如霝蹋空城里，草
根木实无人主。
经年不见有行踪，蓬蒿跳踉谁禁汝。
蚩蚩尔黄口，慎莫生咨嗟。
待得毛羽成，努力自为家。

作者简介：（1500—1577）浙江鄞县人，字维静，一字九一，号东沙。受业于族子张邦奇，治程朱学。嘉靖二年进士。历官福建、云南、山东、湖广、四川，所至有政绩，终官南京兵部尚书。五十三岁罢官里居。寄情文酒而不忘用世之志。有《明文范》、《善行录》、《救急良方》、《芝园定集》。